KOMISIJOS SPRENDIMAS
2006 m. lapkričio 17 d.
laikinai taikyti Susitarimą įsteigti Tarptautinę ITER branduolių sintezės energijos organizaciją siekiant bendrai įgyvendinti ITER projektą ir Susitarimą dėl Tarptautinės ITER branduolių sintezės energijos organizacijos siekiant bendrai įgyvendinti ITER projektą privilegijų ir imunitetų
(pranešta dokumentu Nr. C(2006) 5557)
(2006/943/Euratomas)
EUROPOS BENDRIJŲ KOMISIJA,
atsižvelgdama į Europos atominės energijos bendrijos steigimo sutartį, ypač į jos 101, 124 ir 192 straipsnius,
kadangi:
(1)
2006 m. rugsėjo 25 d. sprendimu Taryba patvirtino Komisijos sudarytus Susitarimą įsteigti Tarptautinę ITER branduolių sintezės energijos organizaciją siekiant bendrai įgyvendinti ITER projektą (toliau - ITER susitarimas), Susitarimą laikinai taikyti Susitarimą įsteigti Tarptautinę ITER branduolių sintezės energijos organizaciją siekiant bendrai įgyvendinti ITER projektą (toliau - Susitarimas dėl laikino taikymo) ir Susitarimą dėl Tarptautinės ITER branduolių sintezės energijos organizacijos siekiant bendrai įgyvendinti ITER projektą privilegijų ir imunitetų.
(2)
Susitarimo dėl laikino taikymo 3 straipsnyje pareikštas ITER susitarimą Pasirašiusiųjų Šalių (toliau - Pasirašiusiosios Šalys) noras toliau siekti kuo platesnio ITER susitarime numatyto bendradarbiavimo, kol kiekviena jų baigs visus vidaus veiksmus, kuriuos reikia atlikti iki ITER susitarimo ratifikavimo, pritarimo arba patvirtinimo.
(3)
Susitarimą dėl laikino taikymo Pasirašiusiosios Šalys įsipareigoja kuo plačiau, neprieštaraujant nacionaliniams įstatymams ir kitiems teisės aktams, laikytis ITER susitarimo sąlygų, kol jis įsigalios.
(4)
ITER susitarimo 1 straipsnyje nustatyta, kad Tarptautinės ITER branduolių sintezės energijos organizacijos (toliau - ITER organizacija) būstinė yra St Paul-lez-Durance, Bouches-du-Rhône, Prancūzijoje.
(5)
Euratomas, būdamas ITER Priimančiąja Šalimi, turės specialią atsakomybę užtikrinti, kad ITER projektas būtų įgyvendinamas laiku.
(6)
Bendrijos sudaryti susitarimai yra privalomi Bendrijos institucijoms ir valstybėms narėms.
(7)
Remiantis Sutarties 192 straipsniu, valstybės narės padeda įgyvendinti Bendrijos uždavinius.
(8)
Įgaliojimai sudaryti tarptautinius susitarimus suteikiami Komisijai pagal Sutarties 101 straipsnį; Komisija turi taip pat užtikrinti tokių susitarimų laikiną taikymą remdamasi Tarybos patvirtinimu,
PRIĖMĖ ŠĮ SPRENDIMĄ:
Vienintelis straipsnis
Laikinoji ITER organizacija Bendrijoje:
a)
naudojasi teisnumu ir veiksnumu, kurio reikia i) sutartims sudaryti, visų pirma samdant darbuotojus, ii) turtui įsigyti, jį turėti ir juo disponuoti, iii) licencijoms gauti ir iv) pradėti teisminį procesą, kiek to reikia būtiniems veiksmams, kad ITER projektas būtų įgyvendintas laiku, kol bus oficialiai įsteigta ITER organizacija; pažymėtina, kad laikinosios ITER organizacijos teisės ir pareigos išliks ITER organizacijos teisėmis ir pareigomis remiantis ITER susitarimo sąlygomis oficialiai įsteigus ITER organizaciją,
b)
kartu su savo darbuotojais ir Pasirašiusiųjų Šalių atstovais valstybių narių teritorijose naudojasi privilegijomis ir imunitetais, nustatytais Susitarime dėl Tarptautinės ITER branduolių sintezės energijos organizacijos siekiant bendrai įgyvendinti ITER projektą privilegijų ir imunitetų, visų pirma mokesčių, imigracijos ir registracijos atžvilgiu, kol bus oficialiai įsteigta ITER organizacija,
c)
laikosi ITER susitarimo nuostatų ir visų pirma stebi, kaip taikomi Priimančiosios valstybės įstatymai ir kiti teisės aktai visuomenės ir darbuotojų sveikatos ir saugos, branduolinės saugos, radiacinės saugos, licencijavimo, branduolinių medžiagų, aplinkos apsaugos ir apsaugos nuo piktavališkų veiksmų srityse.
Šis sprendimas skirtas valstybėms narėms.
Priimta Briuselyje, 2006 m. lapkričio 17 d.